Saksa väejuhatus, kelle eesotsas seisis Põhjaarmee juhataja kindralleitnant Adolf von Seckendorff,  ei tunnustanud mingit Eesti valitsust. Kindrali jutule läinud Konstantin Päts, Jüri Vilms ja Jaan Poska olevat külmalt vastu võetud nagu seda ilmekalt on kirjeldanud Jaan Kross oma romaanis «Tabamatus». Vilms olevat julgelt öelnud: «Härra kindral, meie ei nõua teilt Eesti Vabariigi tunnustamist ei de jure ega de facto. Sest see ei kuulu teie kompetentsi. Mis me soovime, on esiteks see, et te teataksite Berliini: te olete toonud Saksa väed ühe uue neutraalse riigi territooriumile.» Preisi kindral oli muu  hulgas vastanud, et «seda teie vabariiki ei leidu ühelgi kaardil».